"PRESS STATEMENT OF HON'BLE AGRICULTURE MINISTER  PU PC VANLALRUATA, CHAIRMAN, MIZORAM AGRICULTURE AND ALLIED MARKETING BOARD & Dr. KC LALMALSAWMZAUVA, ADVISER TO CM, CO-CHAIRMAN, MIZORAM AGRICULTURE AND ALLIED MARKETING BOARD IN THEIR PRESS CONFERENCE","961/2024-2025 Introduction: Vawiinah hian thlai thar lei leh hralh chungchangah kan hmalak tawh chin leh hmalak kan tum dan te mipui hmaah kan rawn puang chhuak a ni. In hriat angin sawrkar thar chuan thlai pali-Sawhthing, Aieng, Hmarcha leh Hmunphiah te kuthnathawktu ten man man zawka an hralh theih nan Support Price a siama, chu support price aia to a an hralh theihna turin a hralhna (market) a theih ang angin hma a lak pui dawn a ni. Thlai thar lei chungchanga sawrkar tum ber pakhat chu a thartute leh a leitute awmze nei zawka an in dawr tawn theih nana a market linkage siam sak a ni. Kum thum chhung hian mumal taka market linkage siam hman kan tum a, kum thum hnuah chuan sawrkar a inrawlh vak ngai tawh lo tura sumdawngte leh thlai thartute an indawr theih tawh kan beisei. Kum tharah hian heng tlai pali zingah sawhthing hi quintal nuaih sawm (10 lakh quintals) chuang thar tura beisei a nih avangin, a hralh dan tur ruahmanna chi thum kan siama, chungte chu : Tender/Auction system: Kan hmalakna hmasa ber chu Tender/Auction system hi a ni a, tunah hian kan hriat theih chinah khaw 20 velin tender an kalpui mek a. Kum tharah pawh Society kaltlanga tender hi kalpui kan tum. Sawhthing Sawngbawlna (Processing Plants): Nakum 2025-a Sawhthing thar zat tur hi a tam tham dawn avangin a hring hian kan hralh seng dawnin a lang lo a; chuvangin a sawngbawlna (Processing Plants) din turin chak taka hma lak mek a ni. He hmunah hian sorting, grading leh slice dry  bakah hmun thenkhatah chuan ginger paste leh ginger ale te pawh kalpui tura ruahman a ni a. A leitu turte inremna ziahpui (Agreement with big buyers): Tunah hian buyer lian kan dap mek bawka, kan thar hi a tam tham dawn avangin tender/auction hi chuan a daih seng dawn loin kan hriaa, chuvangin mi rintlak agreement ziahpui nise tiin ruahmanna kan siam tawha. Sawrkar-in Expression of Interest hmanga a thlan empanelled buyer te pawh a tul chuan siam kan rilruk bawk a ni. Memorandum of Understanding (MoU) leh Standard Operation Procedure (SOP) draft pawh kan peih thawkhat tawh. Tun hmain farmer thenkhat ten pawisa tlemte avangin agreement an ziahpui tawhte an lo phatsan tawh avangin leitu tha kan neih loh phah a, chuvangin, kalphung thar sawrkarah chuan rinawm leh dik takin midang nen kan indawr tur a ni. Mi rinawmlote chu hun lo kal zel turah sawrkarin a buaipui dawn lo a ni Sum dawn pui tlak, mahni hlawkna chauh um lo, a leitu turte dinhmun pawh hrethiam taka sumdawnna hi kalpui tur a ni. Data collection leh Apps hman: Tunah hian kan thlai thlan bik pali-Sawhthing, Aieng, Hmarcha leh Hmunphiah chingtute data kan la khawm tan meka, Apps siam te pawh kan la tum a ni. Hmunphiah bik hi Land Resources, Soil & Water Conservation Department ten a lak khawm hna an thawk meka Thlai pathum-Sawhthing, Aieng leh Hmarcha te hi Horticulture Department ten Society leh Village Council te kaltlangin khaw hrang hrangah a lakkhawm hna an thawk tan mek bawk a ni. He data lakkhawm naa inziak lut ve lote chu sawrkarin buaipui an ngaih hunah an tel ve thei dawn loa, chuvangin a hnua sawi sel a awm loh nan vawinah hian lo inziak lut vek turin kan chah che u a ni. July thla chhung hian data lakkhawm vek hman nise tiin ruahmanna kan kalpui mek a ni. Farmer-te tih tur Khawtinah Multipurpose Primary Agriculture Credit Society (MPACS) lo in din tur leh sawrkar official-te tha taka lo tawiawm turin kan inhriat tir a ni. Ration Card rawng, Whatsapp No, House No, Voter ID No, Aadhaar Card No, Bank Account No detail lo in rin lawk tur a ni. Kum 2024-a thlai thar zat, thlai chin zat leh nakum (2025)-a thar beisei zat lo hriat lawk tur a ni. Sawrkar-in Support price a sawi aia to a farmer ten an hralh theih chuan sawrkar a inrawlh lo ang Sawrkarin Sawhthing Rs. 50/- rate a sawi hi grade-A sawina a ni. Grade –B rate chu a leitu sumdawng-te leh Society te kutah dah a ni. Sawrkarin a buaipui dawn tih vang ringawta mahni pawhin kan lei duh loh tur a man to a sawrkar lei tir talh tum loh tur a ni. Corruption hrang hrang heng- A buk a rih theih nana tui leih hnawnte, Lei kai leiluai leh then fai lohte, Thlai kara lung leh thil dang lo zeh telte hi awih a ni lo, Apps hi QR code scan theih a kan siam dawn avangin mi rinawm lote chu awlsam takin kan man chhuak zung zung thei tawh dawn che u a, in thlai sawrkarin a buaipui ve lo ang Hemi chungchang-ah hian society-te pawh member te lo infuiha, sumdawn pui tlak tura rinawm lo inzirtir turin kan sawma che u A ruala sawhthing kan chawh huk chuan market-ah kan hnawng nghal dawn a, chuvangin a chawh hun thuah pawh in sem zai deuh a ngai dawna, a tul angin sawrkarin ruahmanna a la siam anga, kan tan rual a ngai viau dawn a ni. A hrahna tur hmun (market destination) pawh hmun hrang hrangah kan hralh loha, hmun khata a luh khawm chuan market a hnawng dawna, chuvangin, sawrkar ruahmanna nen uluk taka kan kalpui a ngai dawn a ni. Buyer-Seller meet neihte pawh kan rel a, committee peng kan indin fel tawh bawka, chak taka hmalak kan tum . Engvanginnge Society kaltlang khera thlai thar lei kan sawi: Thlai thar rate in ang tlang ( regulated market ) kalpui kan duh vang a ni. Society anga kan in tel khawm chuan a rate in ang kan kalpui thei dawn a ni. Tun hma zawng khan khaw khatah pawh sawhthing/hmarcha, etc rate a in ang lo zunga, sum dawng lo kal ten a rate duh zah zah an rawn bituka, kan hnial thei lo. Chuvangin, kuthnathawk tute bargaining power pek tel kan duh a ni. Sumdawngin a rate an control tlat thin chu farmer-te kuta pek let kan tumna a ni. Society kaltlang khera lei kan tih chhan dang leh chu-kuthnathawktu tak tak te chawikan kan duh vang a ni. Tunah hian khawpuia mihausa thenkhat ten sawhthing an ching nual niin a hriat a, heng hi an mimal zalenna a ni a. Rs. 50/- chunga an hralh theih phawt chuan kan duhsak em em a ni. Amaherawhchu, society member nilo, thingtlang khuaa Aadhaar card/Voter ID neilo ta kha chu Rs.50/- a sawrkarin leisak a ngaih tak tak chuan kan buaipui zingah a tel thei kher lo ang. Chuvangin, Address lanna Aadhaar leh Voter ID kan ngaipawimawh hle dawn. Chumi nei lo an nih pawhin society member an ni tur a ni. State pawn atang te pawhin Mizoram sawrkar lei turin an rawn phur lut mai thei, society member ta lo leh sawrkarin a hriatpui loh te ta chu buaipui kan tum lo. Chuvangin, society hi check & balance atan bakah-monitoring nan a pawimawh em em a, member lak thuah pawh fimkhur hle tur a ni. Society hi sawrkar kut ke ber tur an nih avangin an mawhphurhna a sang hle dawna, sum leh paiah hlawkna leh ther hlo lam a keng tel hran lo Society hi politics ang zawng kalpui loh hram hram tur a ni, thlai neih te chauh tel na tur a ni tih pawh hriat tur a ni. Society lo awm tawhsa rintlak a awm chuan fin mai kha a tha bera, rintlak a awm loh erawh chuan a thar din mai tur a ni. A hrechiang duh tan chuan Cooperation department lamah zawh fiah thei reng a ni e. PRESS NOTE.pdf Attachment Loading attachment...",Dated: 26 th Jun 24 4:05 PM,https://dipr.mizoram.gov.in/post/press-statement-of-honble-minister-agriculture-etc-pu-pc-vanlalruata-chairman-mizoram-agriculture-and-allied-marketing-board-in-his-press-conference-on-26th-june-2024